Primarul de la Sectorul 3, Robert Negoiță, a declarat miercuri, 20 martie, în timpul lansării candidaturii lui Cătălin Cîrstoiu la Primăria Capitalei, că presa interpretează ceea ce spune el și scoate din context, referindu-se la episodul în care Negoiță a spus că abilitățile administrative ale lui Cristian Popescu Piedone, primarul de la 5, îl recomandă mai degrabă pe el drept candidat la București, decât pe Cătălin Cîrstoiu.
Primarul de la sectorul 3 a urcat pe scena unde vorbeau Nicolae Ciucă, Cătălin Cîrstoiu și Marcel Ciolacu și a criticat presa pentru că "scoate din context" și "interpretează lucruri"
"Eu simt că nu-s făcut pentru politică și îmi pare rău că spun ceea ce gândesc. Eu n-am spus că votez cu altcineva, ca să fie clar. Vă faceți treaba bine și schimbați din context, dar ce relevanță are ce o să votez eu. Eu când votez pe cineva, votez cu speranța că votez ceva ce de principiu cunosc. Ieri l-am cunoscut pe Cătălin. Mai avem două luni de zile, nu mai interpretați lucrurile și nu mai încercați să smulgeți de la mine chestiuni pe care nu le gândesc în felul ăla. Nu le mai interpretați că nu este corect.", a spus Robert Negoiță.
După declarații Robert Negoiță i-a strâns mâna candidatului Cătălin Cîrstoiu și și-au mulțumit reciproc.
Candidatul comun PSD-PNL la Primăria Capitalei, medicul Cătălin Cîrstoiu, a fost prezentat oficial miercuri, în cadrul unui eveniment la care, alături de el, au fost coordonatori politici ai campaniei electorale pentru Bucureşti, Gabriela Firea şi Sebastian Burduja, liderii celor două partide Marcel Ciolacu și Nicolae Ciucă şi reprezentanţi ai celor două formaţiuni.